Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 836/12/3306	Považská Bystrica, 18.1.2013
EEČ : 2-26-7-2013

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta
od dňa 21.4.2010 do dňa 21.6.2012 v Pov. Bystrici na odbernom mieste č. 4100030597 viazanom na byt č. XXXXX odoberala zemný plyn od spol. XXXXX, napriek tomu, že  dňa 16.4.2010 jej bolo doručené písomné odstúpenie od zmluvy o dodávke zemného plynu zo dňa 12.4.2010 na odberné miesto č. 4100030597 viazané na byt č. XXXXX z dôvodu, že nedodržala zmluvne dohodnuté platobné podmienky, spolu s upozornením, že ďalší odber zemného plynu bude považovaný za odber neoprávnený, čím spoločnosti XXXXX XXXXX, IČO: XXXXX, spôsobila škodu vo výške 856,67 €
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Okresného riaditeľstva PZ Považská Bystrici, Obvodného oddelenia Považská Bystrica ( ďalej len „poverený príslušník PZ“ ) uznesením č. ORP-591/PB-PB-2012 zo dňa 27.7.2012 podľa § 199 ods. 1 Tr. por. začal trestné stíhanie vo veci a následne uznesením ČVS: ORP-591/PB-PB-2012 zo dňa 14.11.2012 podľa § 206 ods. 1 Tr. por. vzniesol XXXXX obvinenie za prečin krádeže podľa § 212 ods. 2 písm. e/ Tr. zák na tom skutkovom základe, ako je uvedené vo výrokovej časti uznesenia.

	Po skončení skráteného vyšetrovania poverený príslušník PZ predložil prokurátorovi spis s návrhom na podanie podmienečné zastavenie trestného stíhania podľa § 216 ods. 1 Tr. por.

	Preskúmala som  na vec sa vzťahujúci spisový materiál a zistila som, že v danom prípade sú splnené zákonné podmienky na podmienečné zastavenie trestného stíhania podľa § 216 Tr. por.
	
XXXXX do zápisnice o výsluchu obvineného zo dňa 17.12.2012, po poučení podľa § 216 Tr. por., uviedla, že súhlasí s podmienečným zastavením trestného stíhania proti jej osobe, k skutku, ktorý jej je kladený za vinu sa priznala, uviedla, že svoje konanie veľmi ľutuje a že spôsobenú škodu v celej výške uhradila. Zároveň uviedla, že so spol. XXXXX XXXXX, má už uzatvorenú novú zmluvu o dodávke plynu a zálohové platby riadne platí.

	Splnomocnenec poškodenej spoločnosti XXXXX XXXXX, XXXXX, do zápisnice o výsluchu svedka - poškodeného zo dňa 12.12.2012 uviedol, že obv. XXXXX dodatočne uhradila dlh za odobratý zemný plyn v celej výške.
 
	 Zo správy Mesta XXXXX vyplýva, že v meste požíva obv. XXXXX dobrú povesť, z odpisu registra trestov je zrejmé, že nebola doposiaľ súdne trestaná, nebolo proti nej podmienečne zastavené trestné stíhanie, prípadne zastavené trestné stíhanie po schválení zmieru. Obv. XXXXX nebola doposiaľ priestupkovo postihnutá. 

          Podľa § 216 ods. 1 písm. a/, b/, c/ Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak :

a)	obvinený vyhlási, že spáchal skutok za ktorý je stíhaný, a nie sú dôvodné pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	 nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a
c)	 vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na 1 rok a ž 5 rokov. Skúšobná doba začína právoplatnosťou uznesenia o podmienečnom zastavení trestného stíhania.

S prihliadnutím na uvedené skutočnosti, okolnosti spáchania prečinu, osobu obvinenej a doterajší spôsob jej života mám za to, že rozhodnutie o podmienečnom zastavení trestného stíhania obv. XXXXX v zmysle citovaného ustanovenia § 216 ods. 1 písm. a/, b/, c/ Tr. por. je opodstatnené.

XXXXX pri podmienečnom zastavení trestného stíhania bola podľa § 216 ods. 2 tr. por. určená skúšobná doba v trvaní 1 roka, ktorá začne plynúť právoplatnosťou uznesenia o podmienečnom zastavení trestného stíhania. Určenú skúšobnú dobu považujem za dostatočne dlhú na to, aby obv. XXXXX v priebehu jej plynutia dostatočne preukázala, že jej protiprávne konanie bolo iba ojedinelým vybočením z rámca správania sa, ktoré je v súlade so zákonom a aby preukázala, že ďalej bude žiť riadnym, bezúhonným životom. Vzhľadom na osobu obvinenej, jej postoj k spáchanej trestnej činnosti a jej doterajší život, možno dôvodne predpokladať, že už samotné trestné stíhanie bolo postačujúce pre jej nápravu.

Pre tieto dôvody som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Lenka Danihlíková
prokurátorka